  Майя Бывальцева Гербер Москваын ортчоз 16-тӥ пӧсьтолэзе «Эрмитаж» садын. Йӧскалык праздник улсын элькун пӧртэм удсыъёсъя азинсконъёссэ возьматоз, ивортэ улосвылысь Йӧскалык политикая министерстволэн пресс-службаез. «Лулчеберетъя бадӟым программа сяна, Москваын улӥсьёсты но куноосты Удмуртия мерлык но экономика, туризм но инвестици удысъёсъя луонлыкъёсыныз тодматоз. Адӟытонэ поттэмын луозы промышленность, агропром огъет, мерлык, лулчеберет, тодос но дышетон удысъёсъя азинсконъёс. Кылсярысь, Ижкарысь автозавод LADA Vesta но Lada Granta автомобильёсты возьматоз. Ростех Кун корпорацие пырись «Калашников» концерн пӧйшуран пыӵал тӥрлыкеныз тодматоз», — верамын пресс-службалэн ивортоназ. «Эрмитаж» садын куноосты пумитаны кутскозы 12 часын. Гербер празднике лыктэм куноос вашкала удмурт шудонъёсын, эктонъёсын но кырӟанъёсын тодматскозы, пӧртэм вожвылъяськонъёсы но мастер-классъёсы пыриськозы, удмурт сиён-юонъёсты веръялозы. Валтӥсь сцена вылысен калыкез шулдыртозы Удмуртиысь устоосыз творчествоя коллективъёс но Росси эстрадаысь кизилиос. Озьы ик ортчозы Удмурт шаерысь турмаршрутъёсын, санаторийёсын тодматонъёс, ужалозы интерактив площадкаос: «Удмурт Тол Бабайлэн Резиденциез», «Пельняньлэн калыккуспо нуналэз» но мукет. Герберез сиё-дано усьтон ужрадэ ӧтемын Удмуртилэн тӧроез Александр Соловьёв, Москваысь кивалтэтлэн йӧскалык политикая, улосвылкуспо герӟетъёсъя но туризмъя департаментэзлэн кивалтӥсез Владимир Черников, Россиысь улосвылъёслэн ыстэм муртъёссы, Кун Думаысь депутатъёс, Федераци Кенешлэн ёзчиосыз, мукет кунъёслэн посольствооссылэн ыстэм муртъёссы. Удмурт йӧскалык праздник йылпумъяськоз фейерверкен но дискотекаен. Эктон-позыръяськонэз ортчытозы «Эктоника» ӵектос но Электороники DJ’s. Тегъёс: Мерлык Промышленность Москва Удмуртия Гербер праздникъёс  